Լրագրողը գրում է՝ «սպանությունից երեք օր անց ՀՅԴ-ական Միքայել Մանուկյանի նկատմամբ հետախուզում էր հայտարարվել, որից հետո նա հայտնաբերվել էր և տեղափոխվել ԱԱԾ մեկուսարան»։ ՍՈՒՏ է այս տեղեկությունը։ Միքայել Մանուկյանի նկատմամբ հետախուզում հայտարարելը, հեռուստատեսությամբ նրա լուսանկարը ցույց տալը այդ օրերին էլ, շատերի համոզմամբ, ուներ քաղաքական ենթատեքստ և տեղավորվում էր օրվա իշխանության՝ ՀՅԴ նկատմամբ սանձազերծված լայնածավալ հարձակման տրամաբանության մեջ։ Այդ իսկ պատճառով, Միքայել Մանուկյանը ներկայացավ ԱԱԾ՝ նախապես տեղյակ պահելով այդ օրերին գործող մի քանի լրատվամիջոցների։ ԱԱԾ մուտքի մոտ, բազում քաղաքացիների և լրագրողների ընկերակցությամբ, իբր ողջ Հայաստանով փնտրվող «կասկածյալ» Միքայել Մանուկյանը, մի շարք լրագրողների և ԱԺ պատգամավորների ներկայությամբ, ստիպված էր շուրջ 40 րոպե կանգնել ու սպասել ԱԱԾ գլխավոր մուտքի դիմաց։ Պարզապես քննիչները խառնվել էին և իրենց սցենարը տապալվել էր. Միքայել Մանուկյանն իր ոտքով էր եկել նախաքննական մարմին։